Рис Видерспун је рођена 22. марта 1976. године у Њу Орлеансу у америчкој савезној држави Луизијани. Њен отац, Џон Видерспун, пореклом из Џорџије, завршио је медицину на Универзитету Тулејн и специјализовао је оториноларингологију. Неколико године је као поручник провео у америчкој војсци. Мајка Бети (девојачко презиме Рис) је педијатар, а пореклом је из Тенесија. Предавала је на Универзитету Вондербилт. Сматрало се да Видерспунови води порекло од Џона Видерспуна, шкотског држављанина, шестог председника Универзитета Принстон и једног од потписника Декларације независности Сједињених Америчких Држава. Ове тврдње, међутим, никада нису званично потврђене . Рис Видерспун је неколико година раног детињства провела у немачком граду Висбадену, где је њен отац служио као поручник у америчкој војсци. Након повратка у Сједињене Америчке Државе, Видерспунова је детињство провела у Нешвилу.